Тхыдэ напэкIуэцIхэр къызэрыщ сурэтхэр
Сэралъп Мадинэ и арт-центрым къыщызэIуахащ УФ-м и журналистхэм я союзым хэт, «Адыгэ псалъэм» и журналисту щыта, сурэтыщI-художник Къарей Элинэ и лэжьыгъэхэм я гъэлъэгъуэныгъэ.
Къарей Элинэ «Геометрия форм» зыфIаща мы выставкэм Къарейм и лэжьыгъэхэм я закъуэу япэу щагъэлъэгъуащ. СурэтыщI гъуазджэм и классик Картье-Брессон Анри и жыIэхэм ящыщщ Элинэ и лэжьыгъэхэм «псалъащхьэ» хуащIар.
Лэжьыгъэ къэс тхыдэм щыщ Iыхьэ гуэрхэр къыщыгъэлъэгъуащ. Апхуэдэхэщ, псалъэм папщIэ, Налшык, Сыхъум (Абхъаз Республикэ) къалэхэм илъэс куэд и пэкIэ щаухуа, кхъахэ хъуа унэхэр, абыхэм я бжэ-щхьэгъубжэ зэIухахэр е зэхуэщIахэр. ЖыпIэнуракъэ, сурэт къэс къыбоджыкI къалэхэм я тхыдэм щыщ гуэрхэр, блэкIа жыжьэм ухагъаплъэу, гупсысэхэм ухашэу. Щэнхабзэмрэ гъуазджэмрэ я архитектурэ фэеплъхэм хуэфащэ гулъытэ зэрыхуамыщIым урагъэгупсыс Къарейм и лэжьыгъэхэм.
Гъэлъэгъуэныгъэм иджыри зэ наIуэ ищIащ Элинэ зэфIэкI, езым и Iуэху бгъэдыхьэкIэ зиIэ сурэттехыу зэрыщытыр. Абы и лэжьыгъэхэм дахагъэри гупсысэри щызэхэухуэнащ. ЩIэ куэд зыхэплъагъуэ и сурэтхэм я купщIэр дэтхэнэ зым дежкIи гурыIуэгъуэми, лэжьыгъэхэм щхьэж зы-хуейр хелъагъуэ.
Зэхыхьэм кърихьэлIащ гъуазджэм, щэнхабзэм я лэжьакIуэхэр, дахагъэр фIыуэ зылъагъухэр, Элинэ и ныбжьэгъухэр, благъэхэмрэ Iыхьлыхэмрэ.
Гъэлъэгъуэныгъэр шыщхьэIум ику пщIондэ екIуэкIынущ.
Элинэ и благъэхэм, Iыхьлыхэм, ныбжьэгъухэм яхэтщ.
ТЕКIУЖЬ Заретэ.
